Fransmanne kies twee Bokke vir wêreldspanSiya Kolisi en Damian de Allende op die voorvoet vir die Springbokke op Twickenham. Foto: Adrian Dennis/AFP. Midi Olympique, die Franse rugbyblad, het twee Springbokke in sy wêreldspan van 2022 ingesluit. Damian de Allende en Siya Kolisi skuur skouers met ŉ Italianer, ŉ paar Nieu-Seelanders, vier Iere en natuurlik vyf Fransmanne. De Allende en Ierland se Garry Ringrose sal die span se senterkombinasie wees, terwyl Kolisi ŉ goeie lostrio met Frankryk se Gregory Alldrit en Ierland se Josh van der Flier vorm. Daar is egter geen plek vir ander Bok-brekers soos Eben Etzebeth en Frans Malherbe in die Franse skrywers se droomspan nie. Sam Whitelock rank saam met Tadhg Beirne in die lynstane, terwyl Cyril Baille, Julien Marchand en Tadhg Furlong voor in die skrum sak. Intussen sal Kolisi juis sy Frans moet opskerp nadat daar gister bevestig is dat die Springbok-kaptein ná vanjaar se Wêreldbeker-toernooi vir Racing 92 sal speel. Midi Olympique se wêreldspan: Ange Capuozzo (Italië), Damian Penaud (Frankryk), Garry Ringrose (Ierland), Damian de Allende (Suid-Afrika), Caleb Clarke (Nieu-Seeland), Marcus Smith (Engeland), Antoine Dupont (Frankryk), Gregory Alldritt (Frankryk), Josh van der Flier (Ierland), Siya Kolisi (Suid-Afrika), Sam Whitelock (Nieu-Seeland), Tadhg Beirne (Ierland), Tadhg Furlong (Ierland), Julien Marchand (Frankryk) en Cyril Baille (Frankryk).